钦定古今图书集成/明伦汇编/氏族典/第095卷 > 苏易简
## 钦定古今图书集成/明伦汇编/氏族典/第095卷 > 苏易简

按《宋史苏易简传》：“易简，字太简，梓州铜山人。少聪悟
好学，风度奇秀，才思敏赡。太平兴国五年举进士，太
宗临轩覆试，擢冠甲科，解褐将作监丞，通判昇州，迁
左赞善大夫。八年，以右拾遗知制诰。雍熙初，以郊祀恩进秩祠部员外郎。二年，知贡举。有诏凡亲属就举
者，籍名别试。易简妻弟崔范匿父丧充贡，奏名在上”
第。又“王千里者，水部员外郎孚之子，协为孚门生，千
里预荐。”上闻，坐范及千里罪，易简缘是罢知制诰，以
本官奉朝请。未几，复知制诰。三年，充翰林学士，连知
贡举。淳化元年，丁外艰。二年，同知京朝官考课，迁中
书舍人，充承旨。会郊祀，充礼仪使、知审官院，改知审
刑院，俄掌吏部选，迁给事中、参知政事。时赵昌言亦
参知政事，与易简不协，至忿争上前，上皆优容之。未
几，昌言出知凤翔府。明年，易简亦以礼部侍郎出知
邓州，移陈州。至道二年卒，赠礼部尚书。三子：曰宿，曰
寿，曰耆。大中祥符间，皆录之以官云。